
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind recalcularea valorii Carnetelor de economii cu câştiguri în autoturisme şi bani emise de Casa de Economii şi Consemnaţiuni (C.E.C), cu care comisia noastră a fost sesizată în fond cu adresa Biroului Permanent nr.519 din 3 februarie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind recalcularea valorii Carnetelor de economii cu câştiguri în autoturisme şi bani emise de Casa de Economii şi Consemnaţiuni (C.E.C)
Cu adresa nr.519 din 3 februarie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind recalcularea valorii Carnetelor de economii cu câştiguri în autoturisme şi bani emise de Casa de Economii şi Consemnaţiuni (C.E.C).
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind recalcularea valorii Carnetelor de economii cu câştiguri în autoturisme şi bani emise de Casa de Economii şi Consemnaţiuni (C.E.C), în şedinţa din 5 martie 2003, comisia a hotărât, cu unanimitate de voturi respingerea, din următoarele considerente:
- în mod tradiţional Casa de Economii şi Consemnaţiuni a emis şi emite, ca instrumente de economisire pentru populaţie, „librete de economii” şi nu carnete de economii;

- libretul de economii cu dobândă şi câştiguri în autoturisme a fost introdus în circuitul comercial ca instrument de economisire în baza Hotărârii Consiliului de Miniştri nr.1187/1962 privind vânzarea de autoturisme către populaţie, abrogată prin Hotărârea Guvernului nr.735/1997;

- în conformitate cu Hotărârea Consiliului de Administraţie din 29 februarie 2000, începând cu trimestrul II al anului 2000 pentru libretele de economii cu dobândă şi câştiguri în autoturisme nu s-au mai efectuat trageri la sorţi, iar de la 1 aprilie 2000 pe libretele de acest fel aflate în circulaţie nu se fac decât operaţiuni de lichidare, iar dobânda bonificată pentru sumele aflate în sold este dobânda la vedere;

- propunerea legislativă nu poate fi promovată având în vedere implicaţiile pe care dispoziţiile sale le-ar putea avea atât asupra bugetului de stat, cât şi asupra volumului datoriei publice interne, deoarece statul este acţionar unic al Casei de Economii şi Consemnaţiuni;

- totodată, textul prezentat nu menţionează din ce fonduri urmează a se acorda dobânda legală. Această precizare este foarte importantă, deoarece Casa de Economii şi Consemnaţiuni a fost reorganizată în societate bancară pe acţiuni;
- persoanele care şi-au depus economiile pe librete cu câştiguri în autoturisme şi bani nu sunt singurii deponenţi care nu au înregistrat venituri la nivelul scontat în anii care au trecut după 1989. În această situaţie, recalcularea, în raport cu valoarea în valută, a depunerilor şi acordarea dobânzii legale de la data sistării numai pentru deţinătorii de librete cu câştiguri în autoturisme şi bani ar reprezenta o încălcare a principiului egalităţii în drepturi a cetăţenilor, consacrat în art.16 alin.(1) din Constituţie;

- deşi această iniţiativă legislativă are un caracter reparatoriu, soluţia propusă nu se justifică, deoarece acordarea de despăgubiri presupune repararea unor pierderi efectiv suferite şi a câştigului nerealizat. Cazul deponenţilor Casei de Economii şi Consemnaţiuni nu se înscrie în această categorie, destinaţia despăgubirii fiind repararea unui câştig nerealizat, generat de nivelul inferior al ratei dobânzii acordate de Casa de Economii şi Consemnaţiuni în comparaţie cu rata inflaţiei, şi nu de o pierdere patrimonială efectiv suferită.

Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu

